b'\n_START_ARTICLE_\nSedam (1995.)\n_START_SECTION_\nRadnja\n_START_PARAGRAPH_\nU nepoznatom gradu stalne ki\xc5\xa1e i urbane trule\xc5\xbei, detektiv William Somerset se sprema za mirovinu i napu\xc5\xa1tanje u\xc5\xbeasa grada. Prije nego \xc5\xa1to se to dogodi, dodjeljuju mu partnera Davida Millsa, drskog, mladog i temperamentnog policajca iz provincije. Dvojac istra\xc5\xbeuje ubojstvo pretilog mu\xc5\xa1karca koji je nahranjen \xc5\xa1pagetima dok mu se trbuh nije rasprsnuo od udarca. Somerset istra\xc5\xbeuje ubojstvo dok je Millsu dodijeljen slu\xc4\x8daj ubojstva javnog branitelja Elija Goulda u \xc4\x8dijem je uredu na zidu krvlju ispisano "POHLEPA". Ubrzo nakon toga, Somerset pronalazi natpis "PRO\xc5\xbdDRLJIVOST" napisan iza hladnjaka pretilog \xc4\x8dovjeka, nakon \xc4\x8dega po\xc4\x8dinje teoretizirati kako serijski ubojica temelji svoje zlo\xc4\x8dine na Sedam smrtnih grijeha, \xc5\xa1to zna\xc4\x8di da ih je ostalo jo\xc5\xa1 pet._NEWLINE_Kako bi sprijateljila Millsa i Somerseta, Millsova \xc5\xbeena, Tracy (Gwyneth Paltrow) poziva Somerseta na ve\xc4\x8deru. Nakon \xc5\xa1to je Tracy oti\xc5\xa1la u krevet, Mills i Somerset po\xc4\x8dnu pregledavati dokaze s dva popri\xc5\xa1ta zlo\xc4\x8dina. Pronalaze sliku Gouldove \xc5\xbeene s nacrtanom krvlju oko o\xc4\x8diju. Detektivi posje\xc4\x87uju smu\xc4\x87enu gospo\xc4\x91u Gould u sigurnoj ku\xc4\x87i i poka\xc5\xbeu joj fotografiju apstraktne slike. Ona primje\xc4\x87uje kako je okrenuta naopako. Nanose\xc4\x87i prah na zid iza slike, Somerset pronalazi otiske prstiju koji ozna\xc4\x8davaju rije\xc4\x8di "Pomozite mi."_NEWLINE_Nakon \xc5\xa1to su pregledali otiske u bazi podataka, trag ih dan poslije odvodi do pedofila zvanog Victor koji je izbjegao osudu za silovanje zahvaljuju\xc4\x87i svojem odvjetniku: Eliju Gouldu, \xc5\xbertvi pohlepe. Specijalci i detektivi upadaju u njegov stan i pronalaze Victora kao \xc5\xbertvu LIJENOSTI. Zavezan je za krevet to\xc4\x8dno godinu dana o \xc4\x8demu svjedo\xc4\x8de fotografije u stanu; jedna uslikana svaki dan do dana kad je prona\xc4\x91en. Victor je \xc5\xbeiv, ali u katastrofalnom stanju budu\xc4\x87i da je pretrpio te\xc5\xa1ka fizi\xc4\x8dka i mentalna pogor\xc5\xa1anja. Ruka mu je odsje\xc4\x8dena kako bi se mogli ostaviti otisci._NEWLINE_Te ve\xc4\x8deri, Tracy nazove Somerseta i zatra\xc5\xbei ga da se sastane s njom. Sljede\xc4\x87eg jutra, Somerset se sastaje s Tracy u restoranu gdje mu ona ka\xc5\xbee kako se osje\xc4\x87a jadno u "gradu". Na Somersetovo inzistiranje, Tracy mu otkriva istinu za\xc5\xa1to je se zapravo htjela sastati s njim: trudna je i boji se odgajati dijete ondje gdje sada \xc5\xbeive te se boji to re\xc4\x87i Davidu._NEWLINE_Kasnije tog dana, koriste\xc4\x87i se kontaktom u FBI-ju, Somerset iz knji\xc5\xbenice dobiva popis ljudi koji su posu\xc4\x91ivali knjige povezane sa Sedam smrtnih grijeha. Popis vodi detektive do \xc4\x8dovjeka zvanog John Doe (Nepoznati Netko), \xc4\x8diji stan ubrzo posje\xc4\x87uju. Doe ih, skrivena lica, ugleda pri dolasku ku\xc4\x87i i izvu\xc4\x8de pi\xc5\xa1tolj. Nakon duge potjere, Doe udari Millsa metalnom \xc5\xa1ipkom, prinese mu pi\xc5\xa1tolj na glavu, ali mu po\xc5\xa1tedi \xc5\xbeivot i odjednom pobjegne. Pri pregledu Doeva stana (nakon \xc5\xa1to su potplatili stanara da ustvrdi kako je zvao detektive zbog Doea) pronalaze bilje\xc5\xbenice s njegovim mislima, zlo\xc4\x8dina\xc4\x8dke trofeje i sliku Millsa kako odguruje Doea koji se tada preru\xc5\xa1io u fotografa. Pronalaze i fotografiju mlade \xc5\xbeene, prostitutke, za koju vjeruju da bi mogla biti sljede\xc4\x87a \xc5\xbertva. Potvrda ih odvodi do sadomazohisti\xc4\x8dkog shopa gdje je Doe ostavio narud\xc5\xbebu za seksualnu spravu. Djevojku ubrzo pronalaze u sobi s vratima na kojima pi\xc5\xa1e POHOTA. U sobi pronalaze i uzdrmanog \xc4\x8dovjeka kojeg je Doe prisilio da stavi dildo za privezivanje s pri\xc4\x8dvr\xc5\xa1\xc4\x87enom o\xc5\xa1tricom te siluje i ubije djevojku._NEWLINE_Sljede\xc4\x87eg jutra pronalaze model, a na mjestu zlo\xc4\x8dina pronalaze natpis OHOLOST. Doe joj je odrezao nos ("kako bi joj pljunuo u lice") i dao joj izbor izme\xc4\x91u samoubojstva tabletama za spavanje ili poziva u pomo\xc4\x87 i \xc5\xbeivota u strahu. Dok se detektivi vra\xc4\x87aju u policijsku centralu, Doe im prilazi krvavih ruku (otklonio je ko\xc5\xbeu s prstiju kako bi izbjegao identifikaciju) i predaje se. Sastaje se s odvjetnikom i pristane da \xc4\x87e priznati ubojstva ako odvede Somerseta i Millsa do dva preostala tijela. Tra\xc5\xbee\xc4\x87i priznanje, detektivi pristaju._NEWLINE_Dok putuju gradskom pustinjskom periferijom, Doe obja\xc5\xa1njava logiku svojih ubojstava kao na\xc4\x8din da poka\xc5\xbee ljudima \xc5\xa1to svijet zapravo jest, a u isto vrijeme da kazni gre\xc5\xa1ne. Ka\xc5\xbee da \xc4\x87e ostati upam\xc4\x87en i da \xc4\x87e mu se diviti za ono \xc5\xa1to je napravio. Mills poludi i po\xc4\x8dne vikati na njega, dok Somerset ostaje miran, ali zabrinut._NEWLINE_Do\xc5\xa1av\xc5\xa1i na mjesto za koje im je Doe rekao, pojavljuje se kombi i Somerset ga zaustavlja. Voza\xc4\x8d ustvrdi kako mu je Doe platio 500 dolara da dostavi kutiju na to mjesto u to vrijeme. Somerset otvori kutiju i odstupi zbog u\xc5\xbeasa koji je vidio. Po\xc4\x8dne dovikivati Millsu da ne slu\xc5\xa1a Doea, a Doe prizna Millsu da se divio njegovu \xc5\xbeivotu do te to\xc4\x8dke da je postao ljubomoran zbog njegove \xc5\xbeene i ljubavi koju su dijelili. Ka\xc5\xbee mu da je poku\xc5\xa1ao "glumiti mu\xc5\xbea" s Tracy tog dana, ali nije mu uspjelo pa je uzeo suvenir: "njezinu lijepu glavicu". Bio je to Doeov plan da ga Mills ubije budu\xc4\x87i da je kriv zbog ZAVISTI. Otkriva Millsu da je Tracy bila trudna. Mills, usprkos Somersetovim preklinjanjima, ostaje previ\xc5\xa1e \xc5\xa1okiran \xc5\xbeeninom smr\xc4\x87u i saznanjem da je bila trudna te isprazni svoj pi\xc5\xa1tolj u Doea. Mills, ubiv\xc5\xa1i Doea u osveti, po\xc4\x8dini grijeh SRD\xc5\xbdBE._NEWLINE_Nakon \xc5\xa1to su katatoni\xc4\x8dnog Millsa odveli, Somerset izjavljuje da \xc4\x87e ostati u policiji, odgodiv\xc5\xa1i mirovinu.\n_START_SECTION_\nProdukcija\n_START_PARAGRAPH_\nU intervjuu za \xc4\x8dasopis Cinefantastique, Andrew Kevin Walker je izjavio da je primarna inspiracija za scenarij filma bilo vrijeme koje je proveo u New Yorku dok se probijao kao scenarist. "Nisam se dobro proveo u New Yorku, ali je istina i to da nisam \xc5\xbeivio ondje vjerojatno ne bih napisao Sedam."_NEWLINE_Napu\xc4\x8dene gradske ulice uz depresivnu ki\xc5\xa1u za koju se \xc4\x8dini kako pada bez prestanka bili su integralni elementi filma budu\xc4\x87i da je Fincher htio prikazati grad koji je "prljav, nasilan, one\xc4\x8di\xc5\xa1\xc4\x87en, \xc4\x8desto depresivan. Vizualno i stilisti\xc4\x8dki, to je na\xc4\x8din na koji smo htjeli prikazati ovaj svijet. Sve je trebalo biti \xc5\xa1to autenti\xc4\x8dnije i sirovije."_NEWLINE_Fincher se obratio produkcijskom dizajneru Arthuru Maxu da osmisli turobni svijet koji \xc4\x8desto na jezovit na\xc4\x8din zrcali svoje stanovnike. "Stvorili smo ugo\xc4\x91aj koji reflektira moralnu dekadenciju ljudi u njemu", ka\xc5\xbee Max. "Sve se raspada i ni\xc5\xa1ta ne funkcionira kako bi trebalo."\n_START_SECTION_\nAlternativni zavr\xc5\xa1eci\n_START_PARAGRAPH_\nU ranoj verziji scenarija zavr\xc5\xa1etak je bio potpuno druk\xc4\x8diji u kojem se Doe ne predaje i ne ubija Tracy. Umjesto toga, zbiva se kona\xc4\x8dni obra\xc4\x8dun izme\xc4\x91u Doea, Millsa i Somerseta. Doe ubija Millsa, a bijesni Somerset uzvrati iz \xc4\x8dina srd\xc5\xbebe brutalno se osvetiv\xc5\xa1i Doeu. Somerset upuca Doea, ali ne da ga ubije nego da izazove maksimalnu bol, pogodiv\xc5\xa1i ga u svaku ruku i svaku nogu. Dok se Doe previja u bolovima, Somerset ga zapali i pu\xc5\xa1ta ga da \xc5\xbeiv izgori._NEWLINE_U ovoj verziji scenarija zavr\xc5\xa1etak sugerira da se Somerset ipak ne\xc4\x87e umiroviti. Umjesto toga, novope\xc4\x8dena udovica Tracy se odseli kako bi rodila i poku\xc5\xa1a prona\xc4\x87i \xc5\xbeivot kakav je Somerset zami\xc5\xa1ljao u mirovini. On simboli\xc4\x8dno prenosi na nju ono \xc5\xa1to je bila njegova vizija budu\xc4\x87nosti. Ovaj zavr\xc5\xa1etak vjerojatno nije iskori\xc5\xa1ten jer ne odgovara liku Somerseta._NEWLINE_Na specijalnom DVD izdanju jasno se nazna\xc4\x8duje kako su se razmatrali i druga\xc4\x8diji zavr\xc5\xa1eci. U nesnimljenom alternativnom zavr\xc5\xa1etku Somerset upuca Johna Doea u \xc4\x8dinu samo\xc5\xbertvovanja kako bi spasio Millsa. Nakon \xc5\xa1to Mills dovikne "\xc5\xa0to to radi\xc5\xa1?" Somerset odvra\xc4\x87a, "Umirovljavam se."_NEWLINE_Na DVD komentaru, Fincher ka\xc5\xbee kako je razmatrao kona\xc4\x8dni obra\xc4\x8dun izme\xc4\x91u Doea, Millsa i Somerseta, a film bi zavr\xc5\xa1io nakon \xc5\xa1to Mills upuca Doea - posljednji kadrovi bili bi scena zlo\xc4\x8dina gledana iz helikoptera. Bez obzira na sve, na kraju je dodana scena u kojoj Millsa odvode, a Somerset nagovje\xc5\xa1tava kako se jo\xc5\xa1 ne\xc4\x87e umiroviti.\n_START_SECTION_\nKritike\n_START_PARAGRAPH_\nSedam je objavljen 22. rujna 1995. u 2,441 kinu gdje je u prvom vikendu zaradio 13,9 milijuna dolara. Na kraju je u Sjevernoj Americi zaradio 100,1 milijuna dolara te 227,1 milijuna u ostatku svijeta, odnosno ukupno 327,3 milijuna dolara._NEWLINE_Kriti\xc4\x8dari su u najve\xc4\x87em broju pozitivno reagirali na film. Gary Arnold iz Washington Timesa je hvalio glumce: "Glavni pogoci filma su op\xc4\x87a pojava g. Freemana u ulozi zrelog, mudrog policajca i g. Pitt kao mladi, svojeglavi policajac. No, taj kontrast sam od sebe nije inspirativan i vjerodostojan. Ono \xc5\xa1to vas odu\xc5\xa1evljava je smjelost sporednih glumaca u poku\xc5\xa1aju da poka\xc5\xbeu nepotpune profile likova". Sheila Johnston je u svojoj recenziji za The Independent hvalila Freemanovu izvedbu: "film pripada Freemanu i njegovom tihom, pa\xc5\xbeljivo detaljiziranom portretu izmu\xc4\x8denog starijeg \xc4\x8dovjeka koji u\xc4\x8di da se ne predaje bez borbe".\n_START_SECTION_\nNagrade\n_START_PARAGRAPH_\nNew Line Cinema objavila je na Bo\xc5\xbei\xc4\x87 reizdanje filma u Westwoodu u Kaliforniji, te 29. prosinca 1996. u New Yorku u poku\xc5\xa1aju da osigura nominacije za Oscara za Freemana, Pitta, Finchera i Walkera._NEWLINE_Walker je nominiran za BAFTA-u za najbolji originalni scenarij. Monta\xc5\xbeer Richard Francis-Bruce bio je nominiran za Oscar za najbolju monta\xc5\xbeu. Film je osvojio MTV-jevu filmsku nagradu za najbolji film.\n_START_SECTION_\nDVD\n_START_PARAGRAPH_\nDVD izdanje filma sadr\xc5\xbei \xc4\x8detiri dokumentarca snimljena za tu priliku s glumcima i drugim \xc4\x8dlanovima produkcije koji razgovaraju o svojim iskustvima tijekom snimanja filma. Na prvom disku se nalazi i scenarij s linkovima na film.'